9 गोलियां मारीं, अब इंडिया में हूं; एक दिन बच्चों से जरूर मिलूंगी
Afghanistan Refugee Policewoman Khatera Hashmi Story - तालिबानी नहीं चाहते थे कि कोई महिला नौकरी करे। लड़कियां स्कूल जाएं। वो चाहते थे कि सभी महिलाएं घरों के अंदर कैद रहें
'अब्बू (पापा) ने पैसे के लालच में खुद से ज्यादा उम्र के आदमी से 7 साल की उम्र में मेरी इंगेजमेंट और 12 साल की उम्र में शादी करा दी। पढ़ना चाहती थी, लेकिन अब्बू ने नहीं पढ़ाया। फिर भी मैं अफगानिस्तानी पुलिस ऑफिसर बनी। एक महिला का पुलिस ऑफिसर बनना तालिबानियों को रास नहीं आया, वे मुझे कॉल करके धमकी देने लगे।
2020 के शुरुआत की बात है। तालिबानी तेजी से अफगानिस्तान पर कब्जे के लिए आगे बढ़ रहे थे। एक दिन पुलिस स्टेशन से घर जाने के दौरान ही तालिबानियों ने मुझ पर हमला कर दिया। 9 बुलेट मेरे शरीर में दाग दिए। 10 बार चाकू से वार किया। जब बेहोश हो गई, तो मेरी दोनों आंखों को चाकू से निकाल लिया। उस वक्त मैं प्रेग्नेंट थी।
पांच दिन बाद जब होश आया, तो मेरे लिए दुनिया काली हो चुकी थी। मैं पूरी तरह ब्लाइंड हो चुकी थी। तीन महीने ही पुलिस की नौकरी कर पाई, पहली सैलरी के पैसे भी मैं अपनी आंखों से नहीं देख पाई।'
दोपहर का वक्त, दिल्ली में चिलचिलाती गर्मी पड़ रही है। ब्लाइंड लोगों के लिए काम करने वाली संस्था नेशनल एसोसिएशन फॉर ब्लाइंड (NAB) के कैंपस में अफगानिस्तान की पूर्व पुलिस ऑफिसर खात्रा हाशमी अपनी कहानी बता रही हैं।
खात्रा हिजाब के एक कोने से बार-बार अपनी आंखें पोछ रही हैं। मैं उन्हें संभलने को कहता हूं तो वे बोलती हैं, ‘जब आंख ही नहीं, तो आंसू कहां। दोनों आंखें पत्थर की हैं। मैं तो जिंदा लाश हूं, सिर्फ अपने बच्चों के लिए जी रही हूं।'
खात्रा एक हाथ से दूसरे हाथ को जोर-जोर से दबा रही हैं। पूछने पर कहती हैं, 'पूरे शरीर में बुलेट के छोटे-छोटे महीन टुकड़े फैले हुए हैं। इसी वजह से अक्सर दर्द रहता है। डॉक्टर ने ऑपरेशन करके बुलेट के टुकड़ों को निकालने की कोशिश की। दर्जनों नशे के इंजेक्शन दिए। अभी भी दो बुलेट मेरे सिर में है। अब पता नहीं ये कब निकलेगा… इलाज चल रहा है।’
इसी बीच खात्रा की 2 साल की बेटी दौड़ती हुई आती है। अफगानी लैंग्वेज में शायद मां-मां…पुकार रही है। वो खात्रा के गोद में बैठती है। खात्रा की बेटी को उनकी केयर टेकर लेकर आईं हैं। खात्रा जैसे ही बेटी की आवाज सुनती हैं, उसे गोद में उठाकर चुमने लगती हैं।
खात्रा हिजाब से आंसू को पोछते हुए कहती हैं, ‘भले ही मेरे दोनों आंख पत्थर की हैं, लेकिन कलेजा तो मां का है न। पहले दोनों आंख सिली हुई थीं, बहुत तकलीफ होती थी। हर वक्त दोनों आंखों से पानी निकलता रहता था।'
खात्रा की बेटी उनकी गोद से उतरना नहीं चाह रही है। खात्रा बेटी को संभालते हुए कहती हैं, ‘ये कैसी दिखती है, हंसने पर कैसी लगती है… अपनी आंखों से कभी देख नहीं पाई। इसके पैदा होने से पहले ही ब्लाइंड हो चुकी थी। अब बस मन की आंखों से देख पाती हूं। मुझे तो भरोसा ही नहीं था कि ये स्वस्थ पैदा होगी।
जब ये पेट में थी, और मुझ पर तालिबानी हमला हुआ। उसके बाद कई बार मैंने खुद को खत्म करने की कोशिश की, लेकिन बेटी को देखकर रुक गई। अब सोचती हूं, कम-से-कम अपने बच्चों के लिए तो जी रही हूं न! मैं तो पुलिस इसीलिए जॉइन की थी कि अफगानी महिलाओं, बच्चों की हिफाजत कर सकूं। उनकी मदद कर सकूं। उन्हें तालिबानियों से बचा सकूं।'
खात्रा को पुलिस की नौकरी जॉइन करने का खौफनाक वाकया याद आ रहा है। वो कहती हैं, 'अब्बू नहीं चाहते थे कि मैं पुलिस की नौकरी करूं। घर-परिवार में किसी महिला ने आज तक नौकरी नहीं की थी। जब मैं पुलिस में भर्ती हुई, तो हर रोज अलग-अलग नंबर से तालिबानियों के धमकी भरे कॉल आने लगे, लेकिन मैं डरी नहीं।
तालिबानी नहीं चाहते थे कि कोई महिला नौकरी करे। लड़कियां स्कूल जाएं। वो चाहते थे कि सभी महिलाएं घरों के अंदर कैद रहें। अब्बू भी कहते थे- अफगानिस्तान के हालात पहले से और बदतर हो रहे हैं। तुम्हारा पुलिस में जाना ठीक नहीं, लेकिन मैं चाहती थी कि अफगानी महिलाओं की मदद करूं। पढ़ाई-लिखाई नहीं करने के बावजूद भी मैं पुलिस में भर्ती हुई।'
खात्रा अब अच्छी हिंदी बोलना सीख गई हैं। वे बताती हैं, ‘जब तालिबानियों का धीरे-धीरे अफगानिस्तान में जुल्म बढ़ने लगा, छुप-छुपकर वो अटैक करने लगे, तो मैंने इनके खिलाफ आवाज उठाना शुरू किया। हर रोज अफगानी पुलिस ऑफिसर्स से जाकर कहती कि मैं भी पुलिस में भर्ती होना चाहती हूं।
उसमें से कई हंसने भी लगते थे। कहते थे- पढ़ी-लिखी हो नहीं, पुलिस में भर्ती होने आई हो। उन्हें मेरे तालिबानियों से मिले होने का भी शक था, लेकिन उसी में से एक बड़े अधिकारी ने छानबीन करके मेरा इंटरव्यू लिया और मेरी भर्ती पुलिस में करवा दी।
इसके बाद मैंने थोड़ी-बहुत पढ़ाई-लिखाई भी की। डेढ़ साल तक बिना सैलरी के पुलिस में काम किया, फिर जब जॉइनिंग हुई और काबुल में ट्रेनिंग कर रही थी, तभी ये हादसा हुआ।’
दर्द की वजह से बीच-बीच में खात्रा कई चीजों को कहते-कहते भूल जाती हैं। कुछ देर के लिए रुक जाती हैं।
कुछ देर ठहरने के बाद वो अपने हिजाब को ठीक करती हैं, फिर कहती हैं- ‘3 तालिबानियों ने मुझ पर अटैक किया था। सभी नकाबपोश थे। हमले के दौरान मैंने उनमें से एक के गिरेबान में हाथ लगा दिया, नकाब को जैसे ही खींचा, मुझे उसकी शक्ल दिख गई। तालिबानियों को ऐसा लगा कि मैंने उन्हें पहचान लिया है।
उन्होंने मुझ पर बुलेट से फायरिंग की। वो ऐसी बुलेट थी, जिसमें आवाज नहीं हो रही थी। 9 बुलेट शरीर के अलग-अलग हिस्से में दाग दिए। 10 बार चाकू से गोदा। मैंने अपनी सांसें रोक ली। जब उन्हें लगा कि मैं मर गई, तो मुझे छोड़ दिया। इसी बीच अफगानी पुलिस फोर्स आ गई, उन्हीं लोगों ने मुझे हॉस्पिटल में एडमिट करवाया।’
आपके पास कोई पुरानी तस्वीर?
खात्रा हल्की मुस्कुराट में दर्द समेटे मोबाइल को टटोलना शुरू करती हैं। कुछ मिनट के बाद भी कुछ नहीं मिलता है, तब वो कहती हैं, 'यहां जान पर बात थी और आप फोटो के बारे में पूछ रहे हैं। मेरे पास तो अपने अम्मी-अब्बू की भी तस्वीर नहीं।
मुझे लगता है कि काश! अब्बू मुझे पढ़ा दिए होते। आज भले ही मैं आंख न होने की वजह से अंधी हूं, लेकिन जिस दिन आंखें थीं, उस दिन भी अंधी ही थी। मैं मानती हूं कि पढ़ाई आंखों की रोशनी होती है। मुझे याद है जब मैंने पुलिस जॉइन किया, तो तालिबानी मेरे अब्बू से आकर कहते थे कि तुम्हारी बेटी ठीक नहीं कर रही है, उसे समझा लो। जब मैं ब्लाइंड हो गई, तो अब्बू ने कहा- जिसका डर था वही हुआ न! मैंने मना किया था, लेकिन तुम नहीं मानी।’
इसी बीच खात्रा का फोन बजने लगता है। शायद ये कॉल उनके हसबैंड का है, जो दिल्ली में ही काम करते हैं। खात्रा के साथ रहते हैं। ये उनके दूसरे पति हैं।
खात्रा बताती हैं, ‘अफगानिस्तान में अभी अब्बू-अम्मी के अलावा पहला पति, दो बेटे और एक बेटी है। पहले पति से तीन बच्चे हैं। अफगानिस्तान में हर रोज तालिबानी मेरे बेटे से पूछने के लिए आते हैं कि तुम्हारी अम्मी आई? पता नहीं, तालिबानी अभी भी मुझे क्यों खोज रहे हैं।
पहले पति की उम्र 80 साल से ज्यादा हो चुकी है। उन्होंने मुझे तलाक दे दिया, जिसके बाद मैंने दूसरी शादी की। वो चाहते थे कि और बच्चे पैदा हों, लेकिन डॉक्टर ने मना कर दिया। कहा कि पति की उम्र अब हो चुकी है, बच्चा पैदा नहीं कर सकते हैं।
उसके बाद पहले पति ने अपनी पूरी संपत्ति बेच दी। अब मैं क्या करती, कहां जाती…। तब मैंने अपनी पसंद के लड़के से दूसरी शादी की। तालिबानी अटैक के बाद वही पति मुझे इलाज कराने के लिए इंडिया लेकर आया।’
आपको उन बच्चों की याद नहीं आती?
सुनते ही खात्रा अपने हाथों को दबाना छोड़ देती हैं। कहती हैं, ‘कर ही क्या सकती हूं। न खाने के लिए दाने हैं, न रहने के लिए घर। जब मेरे बच्चे पहले पति के पास जाते हैं, तो उनकी बहुत मार-पिटाई होती है। जिसके बाद वो अम्मी के पास चले आते हैं। कभी-कभी अम्मी से ही बातचीत हो जाती है, अब्बू से तो बिल्कुल भी नहीं...।
अफगानिस्तान में रह रहे बच्चों को उम्मीद है कि यदि मैं जिंदा हूं, इंडिया में हूं, तो एक-न-एक दिन जरूर मिलूंगी। मैं तो अब बस यही चाहती हूं कि जल्दी से अपनी एडल्ट ब्लाइंड की ट्रेनिंग कंप्लीट कर लूं, ताकि कुछ काम कर सकूं। खुद के सहारे जी सकूं। मैं उन तीनों बच्चों को इंडिया बुलाना चाहती हूं।'
पति ने हिजाब से गला घोंटा, तो मैंने बुर्का जलाया: फिर कभी बुर्का नहीं पहना; 2 महीने की प्रेग्नेंट थी, तब पति ने घर से निकाला
पापा मुजफ्फरनगर की सड़कों पर ठेले लगाते थे। गरीबी इतनी कि पेट भरने के लिए एक ग्लास पानी के बदले, दो ग्लास पानी पीती ताकि भूख मिट जाए। 15 साल की उम्र में शादी हुई। पति दहेज के लोभ में जानवर की तरह मार-पिटाई करने लगा। पेट में 2 महीने की बेटी थी, तब मुझे घर से निकाल दिया।
2007 में पति ने मुझ पर हमला करवाया। हिजाब से मेरा गला घोंटने की कोशिश की। तब मुझे लगा कि जब बुर्का किसी महिला की हिफाजत नहीं कर सकता, तो फिर बुर्का पहनने का क्या मतलब…? मैंने बुर्का जला दिया। 
पूरी स्टोरी खुद्दार कहानी के अगले एपिसोड में…
अब खुद्दार कहानी की तीन और स्टोरीज पढ़ सकते हैं...
1. जब तक लाल बत्ती नहीं मिलेगी, दाढ़ी नहीं बनाऊंगा:एक बिस्किट के लिए 3 घंटे ईंट ढोता, मां-पापा मजदूरी करते; फिर बना DSP
'नदी के किनारे फूस के घर में पैदा हुआ। गरीबी इतनी कि घर में खाने के दाने नहीं होते। कोई गेस्ट आता, तो इस ताक में रहता कि आज कुछ अच्छा खाना खाने को मिलेगा। जैसे-तैसे मम्मी-पापा ने हम तीन भाई-बहनों को पाला। खुद का झोपड़ी था, लेकिन पापा दूसरों की बिल्डिंग बनाते थे। वो राजमिस्त्री थे। मां को खेतों में काम करने के लिए जाना पड़ता था।' (पढ़िए पूरी खबर)
2. मुफ्त में 5000 अंतिम संस्कार कर चुके विकास की कहानी:महिला ठंड से कांप रही थी, शॉल दिया तो बेटे की लाश को ओढ़ा दिया
'रात के 2 बज रहे होंगे, कड़ाके की ठंड थी। अचानक मोबाइल की घंटी बजी। हॉस्पिटल के गार्ड का फोन था। उठाते ही दबी जुबान में आवाज आई, 22 साल के एक लड़के की मौत हो गई है। उसकी बूढ़ी मां है। शव को गांव पहुंचाना है। मैं शव वाहन लेकर पहुंचा, तो देखा कि वो बूढ़ी मां बेटे से लिपटकर बैठी है और ठंड से कंपकपा रही है। ’ (पढ़िए पूरी खबर)
3. पति ने सिंदूर पोंछ दिया, कहा- विधवा की तरह रहो:तुम समाज के लायक नहीं; आज 1000 बच्चों को स्कूल से जोड़ चुकी हूं
‘आदिवासी परिवार में पैदा हुई। पापा बंधुआ मजदूर थे। 6 बहनों में सिर्फ मैंने 8वीं तक पढ़ाई की। स्कूल जाती, तो सवर्ण जाति के लड़के छेड़ते। वे पापा से कहते- दलित आदिवासी होकर बेटी को पढ़ा रहे हो। मस्टराइन (टीचर) बनाओगे क्या। गाय-बकरी चराएगी, हमारे यहां काम-धंधा करेगी, तो पैसे भी मिलेंगे। (पढ़िए पूरी खबर)